মানুষের ব্লাড ব্যাগে ছাগলের রক্ত! চাঞ্চল্য হায়দরাবাদে

ওয়েব ডেস্ক : মানুষের জন্য বরাদ্দ ব্লাড ব্যাগে পশুর রক্ত! চাঞ্চল্যকর ঘটনা ঘটল হায়দরাবাদে (Hyderabad)। কাচিগুডা এলাকায় এক এক্সপোর্ট-ইমপোর্ট ফার্মে তল্লাশি চালানোর সময় এই বিষয়টি সামনে আসে বলে খবর। এই ঘটনায় তীব্র চাঞ্চল্যের সৃষ্টি হয়েছে। সূত্রের খবর, ওই ব্লাড ব্যাগে মজুত রয়েছে ছাগল ও ভেড়ার রক্ত (Blood)। এই ঘটনায় ইতিমধ্যে প্রশাসনের তরফে তদন্ত শুরু হয়েছে।

সূত্রের খবর, গোপন সূত্রে খবর পেয়ে এক্সপোর্ট-ইমপোর্ট ফার্মে অভিযান চালায় কেন্দ্রীয় ড্রাগ কন্ট্রোল বিভাগের আধিকারিকরা ও হায়দরাবাদ পুলিশ (Police)। সেখানে গিয়ে চমকে ওঠেন তদন্তকারীরা। দেখতে পান ব্লাড ব্যাগ ভরে রয়েছে পশুর রক্তে। সেই রক্তের পরিমাণ প্রায় ১০০০ লিটার।

আরও খবর : মন্দিরে কাঁড়ি কাঁড়ি বাঘছাল, বাঘনখ! ডবল ইঞ্জিন রাজ্যে কী অবস্থা দেখুন

ওই ফার্মে অভিযান চালিয়ে কয়েকটি অটোক্লেভ মেশিন, ল্যামিনার এয়ার ফ্লো ইউনিট, ১১০টি ভর্তি রক্তের ব্যাগ এবং প্রায় ৬০টি খালি রক্তের ব্যাগ উদ্ধার করেছেন তদন্তকারীরা। তবে পশুর রক্ত কেন মজুত করে রাখা হয়েছিল, তা নিয়ে প্রশ্ন উঠছে। জানা যাচ্ছে, ঘটনার পর থেকেই পলাতক ওই ফার্মের মালিক। তাঁর খোঁজে ইতিমধ্যে শুরু হয়েছে তল্লাশি।

এই ফার্ম থেকে দেশের কোথাও রক্ত পাঠানো হয়েছে কি না, তা নিয়েও তদন্ত শুরু হয়েছে। প্রশাসনের তরফে জানানো হয়েছে, এর সঙ্গে যারা জড়িয়ে রয়েছে তাঁদের কঠোর শাস্তি দেওয়া হবে। প্রসঙ্গত, বিভিন্ন ক্ষেত্রে চিকিৎসার জন্য বেশ গুরুত্বপূর্ণ হয়ে ওঠে ব্লাড ব্যাঙ্কের প্যাকেটবন্দি মনুষ্য রক্ত। কিন্তু এর পরিবর্তে শরীরে যদি পশুর রক্ত যায়, তাহলে মৃত্যু পর্যন্ত হতে পারে। অথবা কোনও রকম জটিল অসুখও হতে পারে। ফলে এই ঘটনায় নড়েচড়ে বসেছে প্রশাসন।