‘নির্বাচনী প্রতিশ্রুতি রক্ষায়’ তেলেঙ্গানায় বলি ৫০০ পথকুকুর

ওয়েব ডেস্ক: নতুন বছরে তেলঙ্গানায় ৫০০ কুকুর (Telangana Street Dog Incident) খুন। পথকুকুর নিয়ে মামলা চলছে সুপ্রিম কোর্টে। তার মধ্যেই গত ২ সপ্তাহের মধ্যে কমপক্ষে ৫০০টি পথকুকুরকে (500 Street Dog Killed) ‘বিষ’ ইঞ্জেকশন দিয়ে খুন করার ঘটনায় তোলপাড় হায়দরাবাদ৷ এই বর্বর ঘটনা রাজ্যের কামারেড্ডি জেলার। পথকুকুরের গণহত্যার পিছনে রয়েছেন স্থানীয় পঞ্চায়েত প্রধান! নির্বাচনী প্রতিশ্রুতি রক্ষা করতেই নাকি নির্বিচারে কুকুরদের হত্যা করা হয়েছে। বিষাক্ত ইঞ্জেকশন দিয়ে কুকুর খুনের ঘটনায় পঞ্চায়েত প্রধান-সহ ১৫ জনের বিরুদ্ধে আইনি ব্যবস্থা নিয়েছে পুলিশ।

কামারেড্ডি জেলার বাসিন্দাদের দাবি, পঞ্চায়েত নির্বাচনের দেওয়া ‘প্রতিশ্রুতি’ পূরণ করতেই কিছু নির্বাচিত প্রতিনিধিদের নির্দেশে এমন কাণ্ড ঘটছে। পুলিশ জানিয়েছে, ইতিমধ্যেই ঘটনার তদন্ত শুরু হয়েছে। পঞ্চায়েত প্রধান-সহ মোট ছ’জনের বিরুদ্ধে অভিযোগ দায়ের হয়েছে। গ্রামবাসীদের একাংশের কথায়, ‘‘গত বছর ডিসেম্বরে গ্রাম পঞ্চায়েত নির্বাচন হয়। সেই সময় ভোট চাইতে এসে ‘কুকুরমুক্ত গ্রাম’-এর ‘প্রতিশ্রুতি’ দিয়েছিলেন জনপ্রতিনিধিরা। কিন্তু ভোটে জেতার পর কুকুরদের মেরে তাঁরা এখন সেই প্রতিশ্রুতি পূরণ করছেন।এখনও পর্যন্ত সংখ্যাটি ৫০০তে পৌঁছেছে। পুলিশ জানিয়েছে, পথকুকুরদের মেরে গ্রামের অদূরে একটি নির্জন স্থানে মাটি চাপা দিয়ে দেওয়া হচ্ছে। পশুচিকিৎসকদের দল সেই ‘কবর’ খুঁড়ে কুকুরদের দেহ উদ্ধার করে ময়নাতদন্ত করছে। কী ভাবে কুকুরগুলিকে মারা হচ্ছে, ময়নাতদন্তের রিপোর্ট পাওয়ার পরই তা স্পষ্ট হবে বলে জানিয়েছে পুলিশ।প্রাথমিক ধারণা কুকুরগুলিকে বিষ খাইয়ে মারা হচ্ছে। বিষের ধরণ জানতে নমুনা ফরেন্সিক পরীক্ষার জন্য পাঠানো হয়েছে।

আরও পড়ুন: টানা শৈত্যপ্রবাহ, মারাত্মক ক্ষতির মুখে চাষবাস! অগ্নিমূল্য হবে বাজার?

প্রসঙ্গত, সুপ্রিম কোর্টে পথকুকুরকে নিয়ে মামলায় প্রাণীদের আশ্রয়কেন্দ্র রাখা উচিত কিনা তা নিয়ে শুনানি চলছে। মঙ্গলবার শুনানি চলাকালীন তিন বিচারপতিদের বেঞ্চ বলেন, “কুকুরের কামড়ে শিশু বা বয়স্কদের মৃত্যু হলে বা জখম হলে রাজ্য কর্তৃক মোটা অঙ্কের ক্ষতিপূরণের নির্দেশ দেব আমরা।